## El Consell autoritza la licitació del servici d’avions per a la vigilància, extinció i coordinació d’incendis forestals

*** El valor estimat del contracte ascendix a 58,6 milions d’euros si es té en compte la pròrroga per un màxim de tres anys**

El Consell ha autoritzat la licitació, per part de l’Agència Valenciana de Seguretat i Emergències (AVSRE), del contracte del servici d’avions destinats a les tasques de vigilància, extinció i coordinació d’incendis forestals en la Comunitat Valenciana per al període 2026-2028.

L’objecte del contracte, que es licitarà pel procediment obert amb divisió en cinc lots, és la prestació del servici de set avions de càrrega en terra, dos avions amfibis i un avió de coordinació destinats a la lluita contra els incendis forestals, així com del personal de suport en terra a l’operació de les aeronaus en les bases.

El pressupost base de licitació ascendix a 21.991.714 euros, per un període inicial de dos anys, comprés entre els exercicis de 2026 i 2028. Així mateix, el valor estimat es xifra en 58.603.741 euros tenint en compte la possibilitat de pròrroga per un màxim de tres anys.

A través d’esta contractació, s’atén la necessitat de disposar d’avions amb capacitat de llançament d’aigua, únics mitjans aeris actualment utilitzats en la Comunitat Valenciana que poden emprar els retardants de llarg termini, un recurs d’efectivitat reconeguda en incendis forestals.

Fecha: 26/11/2025